यमुना एक्सप्रेस-वे पर हादसा, कैंटर ने बस को मारी टक्कर
पुलिस के अनुसार, शुक्रवार सुबह करीब पौने आठ बजे किमी-96 टोल प्लाजा के पास एआरटीओ द्वारा जांच की जा रही थी। इस दौरान आगरा से नोएडा जा रही निजी बस को रोका गया था। इसी दौरान पीछे से आ रही मजदूरों से भरी बस भी रुक गई।
मथुरा. उत्तर प्रदेश के मथुरा जिले में यमुना एक्सप्रेस-वे पर पशुओं से लदे कैंटर ने मजदूरों को लेकर जा रही बस को शुक्रवार को टक्कर मार दी। हादसे में कैंटर चालक सहित तीन लोगों की मौत हो गई व एक दर्जन मजदूर घायल हो गए। सभी घायलों को जिला अस्पताल में भर्ती कराया गया है।पुलिस के अनुसार, शुक्रवार सुबह करीब पौने आठ बजे किमी-96 टोल प्लाजा के पास एआरटीओ द्वारा जांच की जा रही थी। इस दौरान आगरा से नोएडा जा रही निजी बस को रोका गया था। इसी दौरान पीछे से आ रही मजदूरों से भरी बस भी रुक गई।पुलिस ने बताया कि इतने में पीछे से तेजगति में आ रहे पशुओं भरे कैंटर ने मजदूरों से भरी बस को टक्कर मार दी। इससे बस डिवाइडर से जा टकराई। हादसे में कैंटर में सवार जिरौली बागपत निवासी सद्दाम (29), मिलाना, बागपत निवासी और चालक हनीफ (45) तथा बरनावा, बागपत निवासी रविश (22) की मौत हो गई।पुलिस अधीक्षक (ग्रामीण) श्रीश चंद्र ने बताया कि मृतकों व घायलों के परिजनों को सूचना दे दी गई है तथा सभी घायलों को जिला अस्पताल में भर्ती कराया गया है। उन्होंने बताया कि घायलों में कंचन दास सुकुमार, मुनसुर, समर मंडल, प्यादुलो, सूरज, सावित्री दास, अशोक दास, कानचौन बैराग्य, लालटू, सौम्या पाइन, संतू पाई आदि शामिल हैं।